Solidariteit bekom inligting oor Kubaanse ingenieurs(Foto: Yamil LAGE/AFP) Die minister van menslike nedersettings, water en sanitasie, Lindiwe Sisulu, het omvattende inligting oor die Kubane wat ingenieurswerk in Suid-Afrika moet kom doen, aan Solidariteit bekend gemaak. Dr. Dirk Hermann, bestuurshoof van Solidariteit, meen dié bekendmaking is ŉ eerste, maar belangrike oorwinning in die vakbond se regstryd teen die invoer van Kubaanse ingenieurs. Maroela Media het vroeër berig Solidariteit het nie sy beplande regsaksie teen die departement in verband met die invoer van Kubaanse ingenieurs onttrek soos die minister Vrydag in ’n verklaring beweer het nie. “Dit is jammer dat die minister doelbewus die publiek in ŉ verklaring mislei het deur te sê die saak is teruggetrek. Daar is nie sprake daarvan nie. Die dringende saak is bloot na ŉ ooreenkoms tussen die partye van die rol verwyder,” sê Hermann nou. Die bekendmaking van inligting volg op ŉ dringende hofaansoek waarin Solidariteit ŉ interdik-aansoek gebring het hangende die bekendmaking van inligting. Die feit dat die inligting nou bekend gemaak is, beteken dat die dringende aansoek van Solidariteit nie op 1 Junie hoef voort te gaan nie. Die partye het ooreengekom dat die dringende saak vir nou van die rol verwyder word en dat koste gereserveer word tot die hoofsaak aangehoor word. Volgens Hermann kan Solidariteit nou voortgaan met die hersieningsaansoek om die besluit van die minister oor die Kubaanse ingenieurs ongeldig te laat verklaar. “Ons het die inligting vinniger gekry as verwag. Met die inligting tot ons beskikking kan ons nou voluit voortgaan met die hersieningsaansoek om die besluit van die minister om die Kubane in te voer, ongeldig te verklaar.” Solidariteit sal Dinsdag die nuwe inligting oor die invoer van Kubaanse ingenieurs bekend maak.